Múzeum dopravy v Bratislave

Múzeum dopravy v Bratislave je pobočkou Slovenského technického múzea. Múzeum je komplexným múzeom dopravy so stálou expozíciou dopravných prostriedkov cestnej a železničnej dopravy. Múzeum sa nachádza v priestoroch prvej bratislavskej stanice parostrojnej železnice, bývalej Uhorskej centrálnej železnice z 19. storočia, v priestoroch jej koľajiska a dvoch priľahlých skladov. V samotnej hlavnej budove stanice sídli Generálne riaditeľstvo železničnej polície. Areál múzea spolu s budovou GR ŽP je národná kultúrna pamiatka a v registri ÚZPF je pod č. 599/1-4.

História vzniku múzea 
 1972 MUDr. Michal Ondrejčák zakladá spolu s priateľmi prvý slovenský klub zberateľov historických automobilov a motocyklov, známi ako Veterán klub Bratislava. Tomuto však už v šesťdesiatych rokoch 20. storočia predchádza formovanie prvých skupín zberateľov a ochrancov dopravných technických pamiatok na Slovensku.
 1973 vzniká v Bratislave Krúžok priateľov železníc.
 1979 zoskupenie Veterán Klubu Bratislava a Krúžku priateľov železníc, pod odborným vedením Doc. Ing. Ladislava Križana, CSC. získava prvý historický parný rušeň.
 1981 od tohoto roku je tento rušeň súčasťou slovenskej kolekcie prevádzky schopných historických železničných vozidiel.
 1983 Múzejno-dokumentačné centrum, pôsobiace v rámci Železníc SR, od tohoto roku spravuje túto kolekciu spolu s komplexnou dokumentáciou dejín slovenských železníc.
 1998 uzatvorenie dohody medzi ŽSR a Veterán klubom Bratislava o spoločnom postupe pri zriadení Múzea dopravy v roku 150. výročia železníc na Slovensku.
 dňa 24. júna 1999 bolo verejnosti slávnostne sprístupnené prvé slovenské múzeum dopravy, pri čom priestory a železničné exponáty poskytli Železnice SR, exponáty cestnej dopravy zabezpečil Veterán klub Bratislava a prevádzku expozície zabezpečilo Slovenské technické múzeum prostredníctvom jeho novej organizačnej zložky. Sponzorsky sa na tomto podieľala firma PPA-Control, a.s.

Areál múzea 
 Múzeum sa nachádza v priestoroch koľajiska a dvoch priľahlých skladov. Sklady pochádzajú z druhej polovice 19. storočia pozdĺž koľajiska, na ktorom sa nachádzajú lokomotívy, vozne, parný žeriav a pluh, a ďalšie exponáty železničnej expozície.
 V Sklade č. I. (Hala A) nachádzajúcom sa za Výpravnou budovou kde sídli GR ŽP, sú umiestnené železničné exponáty prezentujúce vývoj zabezpečovacej, signalizačnej a oznamovacej techniky, ako aj iných artefaktov koľajovej dopravy, ako vývoj upevnenia koľajových zvrškov. V ďalšom oddelení sú exponáty cestnej dopravy od dvoch historických bicyklov s veľkými prednými kolesami (tzv. "kostitrasy"), motocykle a automobily rannej éry automobilizmu v rokoch 1900 až 1939.
 V Sklade č. II. (Hala B) nachádzajúcom sa za Skladom I. je umiestnená dioráma ruín mesta, vládne automobily z čias Sovietskeho zväzu a vozidlá prezentujúce motorizmus po druhej svetovej vojne prezentujúce československý automobilizmus. Atmosféru dotvára dioráma STK s vybavením zo šesťdesiatych rokov.
 Budovy skladov sú unikátne a dokresľujú duch železničnej dopravy, nakoľko sú v priemyselnom tzv. železničnom slohu, typickým tehlovým prevedením, s kamennými prvkami a s piliermi nesúcimi strechu. Sklad č. I. je dlhý 150 metrov a široký 15 metrov. Sklad č. II je obdobná stavba, je dlhší a širší.

Expozície múzea 
 Vývoj zabezpečovacej železničnej techniky
 Zlatý vek dopravy na cestách i koľajniciach
 Vývoj železničnej techniky na Slovensku
 Míľniky slovenského motorizmu v II. polovici 20. storočia

Pobočka STM Košice 
 Múzeum je v správe Slovenského technického múzea.   
 Adresa:
 Múzeum dopravy, Šancová 1/A, 82101 Bratislava
 Infolinka: 02/ 52 444 163 
 Email: muzeumdopravy@stm-ke.sk

Pozri aj 
 Slovenské technické múzeum
 Múzeum letectva Košice
 Bratislava hlavná stanica

Referencie

Iné projekty

Zdroje 
 Kubáček, J. a kol.: Dejiny železníc na území Slovenska, ŽSR, Bratislava, 1999
 Entner, H.: Začiatky železníc na Slovensku, 1959

Externé odkazy 
 Oficiálna stránka múzea
 Múzeum dopravy na STM.sk
 Donravné múzeum na Muzeum.sk

Múzeá v Bratislave
Expozície Slovenského technického múzea